
Text rozhodnutia
Súd: Krajský súd Bratislava Spisová značka: 8Co/644/2015 Identifikačné číslo súdneho spisu: 1514218517 Dátum vydania rozhodnutia: 31. 01. 2017 Meno a priezvisko sudcu, VSÚ: JUDr. Jana Vlčková ECLI: ECLI:SK:KSBA:2017:1514218517.1 ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedníčky senátu JUDr. Jany Vlčkovej a členov senátu JUDr. Ondreja Krajča a JUDr. Moniky Holickej v právnej veci žalobcu: PROFI CREDIT Slovakia, s.r.o., so sídlom Pribinova 25, Bratislava, IČO: 35 792 752, zastúpeného: Advokátska kancelária JUDr. Andrea Cviková, s.r.o., so sídlom Kubániho 16, Bratislava, proti žalovanému: O. G., J.. XX.X.XXXX, G. S. J.. Č.. X, G., zastúpenému opatrovníčkou: Ľubica Tichá, pracovníčka Okresného súdu Bratislava IV, o zaplatenie 3.134,43 eur s príslušenstvom, na odvolanie žalobcu proti rozsudku Okresného súdu Bratislava V, zo dňa 17. júna 2015, č. k. 10C/7/2015-67, takto r o z h o d o l : Odvolací súd rozsudok súdu prvej inštancie v napadnutej časti p o t v r d z u j e . Žalovaný má nárok na náhradu trov odvolacieho konania v celom rozsahu. o d ô v o d n e n i e : 1. Rozsudkom zo dňa 17. júna 2015, č. k. 10C/7/2015-67, uložil súd prvej inštancie žalovanému povinnosť zaplatiť žalobcovi peňažnú sumu vo výške 1.258,89 eur, spolu s úrokmi z omeškania vo výške 4,775 % ročne z tejto sumy od 20.10.2011 do 20.03.2013 a úrokmi z omeškania vo výške 9,5 % ročne z tejto sumy od 21.03.2013 do zaplatenia, ako aj a trovy konania v sume 75,50 eur a trovy právneho zastúpenia v sume 165,69 eur; a vo zvyšku žalobu zamietol. Vychádzal zo zistenia, že žalobca poskytol žalovanému na základe Zmluvy o revolvingovom úvere, uzavretej dňa 08.12.2010, úver vo výške 1.500 eur, ktorý sa žalovaný zaviazal splatiť spolu s úrokom v 42 mesačných splátkach po 80,37 eur, splatných mesačne do 16. dňa, pri ročnej úrokovej sadzbe úveru 70,01 % a RPMN 44,57 %. Zmluvná odmena za poskytnutie úveru (celkové náklady spotrebiteľa spojené so spotrebiteľským úverom) bola 1.928,88 eur a odplata za poskytnutie služby 215,75 eur (čl. 8 ods. 8.1 písm. a/ Dohody o poskytnutí služby). Súčasťou zmluvy boli zmluvné dojednania zmluvy o revolvingovom úvere spoločnosti PROFI CREDIT Slovakia, s.r.o., pričom podľa bodu 13.1. písm. a/ Zmluvných dojednaní, v prípade omeškania dlžníka s úhradou splátky úveru podľa tejto zmluvy o revolvingovom úvere o viac ako tri mesiace po termíne splatnosti, všetky záväzky dlžníka, ktoré sa podľa tejto zmluvy o revolvingovom úvere mali stať splatnými v budúcnosti, sa stávajú okamžite splatnými, pokiaľ sa zmluvné strany nedohodnú inak. Poukázal na skutočnosť, že podľa Karty klienta žalovaný uhradil žalobcovi splátky spolu v sume 241,11 eur, poslednú dňa 16.3.2011. Takto ustálený skutkový stav posúdil po právnej stránke podľa ust. § 53 ods. 1, § 54 ods. 1 Občianskeho zákonníka, § 2, § 3 ods. 1, 2, § 4 ods. 1,2,3, § 11 ods. 1 písm. d/ zák. č. 258/2001 Z.z., o spotrebiteľských úveroch, vychádzajúc tiež z čl. 3 ods. 1 čl. 4 bod 4.1.,4.2. 5. odseky 5.2, 5.3 a 5.4 Smernice Rady č. 93/13/EHS z 5. apríla 1993, o nekalých podmienkach v spotrebiteľských zmluvách, a dospel k záveru, že podanej žalobe možno vyhovieť len čiastočne. Poukázal na to, že medzi žalobcom a žalovaným bola dňa 08.12.2010 uzatvorená zmluva, na základe ktorej žalobca poskytol žalovanému peňažné prostriedky v sume 1.500 eur, ktoré sa žalovaný zaviazal splatiť 42 mesačnými splátkami po 80,37 eur, t.j. spolu sa zaviazal vrátiť žalobcovi sumu 3.375,54 (42 x 80,37 eur) mimo zmluvnej odmeny, pričom v zmluve bola uvedená hodnota ročnej percentuálnej miery nákladov (RPMN) 68,47 %, pri priemernej hodnote RPMN 44,57 % a úroková sadzba úveru 70,01%. Nakoľko z tejto sumy žalovaný uhradil celkovo len sumu 241,11 eur, žalobca v súlade s bodom 13.1. písm. a/ Zmluvných dojednaní a v súlade s ustanovením § 565 Občianskeho zákonníka, listom úver zosplatnil a vyzval ho na zaplatenie zostatku úveru. Poukázal na to, že zákon zakotvuje všeobecné pravidlá pre dojednanie podmienok v spotrebiteľských zmluvách, ku ktorým patrí aj predmetná úverová zmluva. Vychádza sa z predpokladu, že klient v dobrej viere uzatvára zmluvu s nebankovou spoločnosťou, od ktorej sa všeobecne očakáva, že vzhľadom na podnikanie a ponúkané služby koná profesionálne oproti klientovi so znalosťou ponúkaných služieb, čo zodpovedá poctivému prístupu v podnikaní. Zákon predpokladá, že dodávateľ má vedomosti a skúsenosti a oproti spotrebiteľovi vystupuje ako zvýhodnený účastník zmluvného vzťahu založeného spotrebiteľskou zmluvou. Konštatoval však, že predmetná zmluva pokiaľ ide o jednotlivé zmluvné podmienky týkajúce sa uplatneného nároku, konkrétne výšku dohodnutého úroku z úveru 70,01 % p.a., výšku odplaty za poskytnutie služby v súvislosti s poskytnutím úveru v sume 215,75 eur, ako aj správnosti údaja o hodnote RPMN 68,47 %, tieto sú nesprávne a zavádzajúce. Ročná percentuálna miera nákladov 68,47 % je totiž v zmluve uvedená v neprospech žalovaného ako spotrebiteľa, keď pri výške úveru 1.500 eur, 42 mesačných splátkach po 80,37 eur a odplate za poskytnutie služby v zmysle čl. 8 ods. 8.1. písm. a/ úverovej zmluvy v sume 215,75 eur, ročná percentuálna miera nákladov predstavuje v skutočnosti hodnotu 92,98 %. Z uvedeného dôvodu, podľa citovaného ustanovenia § 11 ods. 1 písm. d/ zák. č. 258/2001 Z.z., o spotrebiteľských úveroch, platí, že úver je bez poplatkov a úrokov. Navyše, pri spotrebiteľskom úvere so splatnosťou nad 1 rok do 5 rokov v septembri roku 2010, predstavoval úrok z úveru 12,75 % p.a., a teda je zrejmé, že v danej veci účastníkmi dojednaný úrok z úveru vo výške 70,01 % bol viac ako päťnásobne vyšší, a preto je dohoda o úrokoch z daného úveru pre rozpor s dobrými mravmi absolútne neplatná. Zdôraznil, že sporové strany uzavreli zmluvu, ktorej predmetom bol revolvingový úver, pre ktorý je typické, že veriteľ ho dopĺňa a úverový vzťah tak môže fungovať neurčitú dobu, pričom v čase uzavretia zmluvy je možné riadne špecifikovať aj údaj o RPMN. Daný úverový vzťah je povahou občianskoprávny vzťah, ktorý má charakter spotrebiteľskej zmluvy, a preto aj práva dodávateľa vzniknuté na základe zmluvných podmienok, ktoré by mali podľa neskoršej právnej úpravu povahu tzv. neprijateľných, resp. neprimeraných podmienok, a ktoré by tak boli s poukazom na ustanovenie § 53 ods. 5 OZ v platnom znení ex lege neplatné, nemôžu podľa § 3 ods. 1 Občianskeho zákonníka požívať právnu ochranu. Dospel pritom k záveru, že žalobcom uplatnený nárok na zaplatenie zmluvne dohodnutého úroku vo výške 70,01 % ročne má povahu neprijateľnej zmluvnej podmienky v zmysle § 53 ods. 1a 4 OZ. Súčasne za neprijateľné zmluvné podmienky; v súčasnosti upravené v ust. § 53 ods. 4 písm. k/ Občianskeho zákonníka; považoval aj podmienky dojednané v článku 14 v odsekoch 14.1 a v článku 18 Zmluvných dojednaní žalobcu, keď z porovnania týchto ustanovení vyplýva, že sankcie stanovené v článku 14 odsek 1 sa mohli kumulovať, a tak za jedno a to isté omeškanie dlžníka s úhradou splátky úveru žalobca ako veriteľ mohol požadovať zmluvnú pokutu 0,065 % z výšky splátky za každý deň omeškania, no tiež ďalšiu zmluvnú pokutu vo výške 0,65 % z výšky dlžnej sumy za každý deň omeškania. Takáto kumulácia sankcií za omeškanie dlžníka trvajúce viac ako 3 mesiace, ktoré môže byť navyše sankcionované vzhľadom na vyššie ustanovenie článku 13 zmluvných dojednaní aj možnosťou veriteľa odstúpiť od zmluvy a stanoviť predčasnú splatnosť úveru, spôsobuje značnú nerovnováhu v právach a povinnostiach zmluvných strán v neprospech spotrebiteľa, najmä, keď takéto porušenie povinností splácať úver riadne a včas môže byť sankcionované ešte aj uplatnením zákonného úroku z omeškania, a preto ide o neprijateľnú zmluvnú podmienku, ktorá je neplatná. Za neplatné považoval i dojednanie o zmluvnej odmene za poskytnutie úveru vo výške 1.875,54 eur (3.375,54 - 1.500 eur) vo vzťahu k skutočne poskytnutej čiastke úveru 1.500 eur, keď takáto odmena za poskytnutie úveru, ktorá by mohla plniť funkciu odplaty za poskytnutie peňažných prostriedkov - úroku, je neprimerane vysoká a je v rozpore s dobrými mravmi v zmysle § 3 ods. 1 Občianskeho zákonníka, keď vysoko prevyšuje úrokové sadzby v bankách pri porovnateľných spotrebiteľských úveroch. Za absolútne neprijateľný označil postup žalobcu, ktorý žalovanému stiahol pri vyplatení sumy úveru žalovanému odplatu za službu v zmysle č. 8 ods. 8.1 písm. a/ Dohody o poskytnutí služby, ktorou službou nanútil žalovanému možnosť odkladu troch splátok úveru, pričom túto odplatu si vyúčtováva v čase uzavretia zmluvy bez ohľadu na to, či žalovaný bude mať o takúto "službu" záujem, a poskytol (vyplatil) mu preto len čiastku 1.284,25 eur (1.500 - 215,75 eur), teda nie celú sumu úveru 1.500 eur. Zmluvné dojednanie, ktoré oprávňuje žalobcu na takúto neprimerane vysokú zmluvnú odmenu, resp. odplatu za poskytnutie služby, splatnosť tejto odplaty ihneď pri poskytnutí úveru a jednostranne započítanie tejto odplaty s pohľadávkou dlžníka na vyplatenie schválených úverových prostriedkov, považoval taktiež za neprijateľnú zmluvnú podmienku, neplatnú i v zmysle § 53 ods. 5 Občianskeho zákonníka, pretože je výrazne v neprospech žalovaného ako spotrebiteľa. Na základe uvedeného, keď žalovaný z poskytnutého revolvingového úveru uhradil celkovo len sumu 241,11 eur, dospel k záveru, že žalovanému so zreteľom na neplatnosť jednotlivých ustanovení predmetnej úverovej zmluvy; čoho dôsledkom je, že predmetná úverová zmluva je bezúročná a bez poplatkov; zostáva žalobcovi uhradiť iba sumu 1.258,89 eur (1.500 eur - 241,11 eur). V tejto časti preto podanej žalobe vyhovel a vo zvyšku ju s poukazom na vyššie uvedené ako nedôvodnú zamietol. Nakoľko sa žalovaný dostal do omeškania so splnením svojich splatných záväzkov, žalobcovi priznal aj uplatnený úrok z omeškania zo sumy 1 258,89 eur vo výške 4,775 % ročne dňu 20.10.2011 do 20.03.2013, teda k prvému dňu omeškania a následne úrok z omeškania vo výške 9,5 % ročne zo sumy 1.258,89 eur od 21.03.2013 do zaplatenia, počítaný z neuhradenej istiny. O trovách konania rozhodol podľa § 142 ods. 3 O.s.p., a prevažne úspešnému žalobcovi priznal náhradu trov za zaplatený súdny poplatok za návrh; zodpovedajúci priznanej sume 1.258,89 eur v sume 75,50 eur, a trovy právneho zastúpenia za 2 úkony právnej služby: príprava a prevzatie veci, podanie žaloby, z hodnoty úkonu 1.258,89 eura, po 61,41 eur + 2 x režijný paušál 7,63 eur, čo predstavuje sumu 138,08 eur + 20 % DPH v sume 27,61 eur, v zmysle § 14 , § 10 ods. 1, § 16 ods. 3 a § 18 ods. 3 vyhlášky 655/2004 Zb. 2. Proti tomuto rozsudku podal v zákonom stanovenej lehote odvolanie žalobca domáhajúc sa jeho zmeny a vyhovenia podanej žalobe v celom rozsahu, alternatívne jeho zrušenia a vrátenia veci súdu prvej inštancie na ďalšie konanie, dôvodiac tým, že rozhodnutie súdu prvej inštancie vychádza z nesprávneho právneho posúdenia veci a nedostatočne zisteného skutkového stavu. Namietal správnosť záverov súdu prvej inštancie o výške ročnej percentuálnej miery nákladov, keď v tomto smere súd nerozlišoval, že dohoda o poskytnutí služby, ktorej náklady boli zahrnuté do celkových nákladov, bola uzavretá ako samostatný úkon, pričom táto služba je iba doplnkovou a dobrovoľnou službou a nie je podmienkou uzavretia zmluvy o úvere. Zdôraznil, že nesprávnu výšku RPMN nemôže mať za následok ani skutočnosť, že úhrada ceny za plnenie o poskytnutí služby; dohodnutej ako odplatný právny úkon; sa započítala s plnením z poskytnutého úveru. Vytkol v tejto súvislosti prvoinštančnému súdu, že na odôvodnenie svojich záverov neuvádza žiadne ustanovenie právneho predpisu. Nestotožnil sa ani so záverom súdu prvej inštancie, že dojednaná odplata predstavuje neprijateľnú zmluvnú podmienku, keďže neprijateľnou podmienkou nemôže byť dojednanie, ktoré sa týka predmetu a ceny plnenia, ktorou je aj dojednaná odplata, a za nesprávny označil aj záver o jej rozpore s dobrými mravmi, nakoľko v danom prípade odplata neprevyšuje podstatne odplatu obvykle požadovanú na finančnom trhu spotrebiteľských úverov. Rovnako nesúhlasil so záverom prvoinštančného súdu, že neprijateľnú zmluvnú podmienku v danej veci predstavuje aj dojednanie zmluvnej pokuty vo výške 0,065 % denne, keď sám zákonodarca v ust. § 3a ods. 1,2,3 Nariadenia vlády č. 87/1995 Z.z., počíta s tým, že sankcie za omeškanie môžu dosiahnuť trojnásobok úrokovej sadzby úroku z omeškania, ktorý dojednaná zmluvná pokuta neprekračuje. Napokon namietal správnosť záverov súdu prvej inštancie týkajúce sa uzavretej Dohody o poskytnutí služby. Poukázal v tejto súvislosti na skutočnosť, že túto dohodu nemožno posudzovať z hľadiska, či nejde o neprijateľnú zmluvnú podmienku, keďže predmetná dohoda je celkom samostatným právnym úkonom, jej vznik nie je podmienkou uzavretia zmluvy o poskytnutí úveru, je graficky odlíšená od textu zmluvy o poskytnutí úveru, a preto nemôže predstavovať neprijateľnú zmluvnú podmienku zmluvy o revolvingovom úvere. Na základe uvedeného žiadal podanému odvolaniu vyhovieť. 3. Žalovaný sa k odvolaniu žalobcu písomne nevyjadril. 4. Odvolací súd preskúmal rozsudok súdu prvej inštancie v medziach dôvodov podaného odvolania podľa § 380 zák. č. 160/2015 Z.z., Civilný sporový poriadok (ďalej len "CSP"), bez nariadenia odvolacieho pojednávania podľa § 385 CSP a podľa § 378 ods. 1 CSP, a dospel k záveru, že rozsudok je v napadnutej časti vecne správny. 5. V posudzovanej veci vykonal súd prvej inštancie všetko dokazovanie potrebné na zistenie rozhodujúcich skutočností významných pre posúdenie dôvodnosti podanej žaloby, ktorou sa žalobca domáhal zaplatenia sumy 3.134,43 eur s príslušenstvom, (§ 120 ods. 1,4 O.s.p.), zhodnotením výsledkov vykonaného dokazovania v súlade s § 132 O.s.p. dospel k správnym skutkovým záverom, a na ich základe následne vyvodil aj správny právny záver, že spotrebiteľský revolvingový úver, ktorý žalobca poskytol žalovanému, je bezúročný a bez poplatkov, keď uzavretá úverová zmluva nespĺňa zákonom vyžadované náležitosti, a dojednania týkajúce zmluvnej pokuty a výšky odplaty za poskytnutie úveru, sú neplatné, keď ide o neprijateľné zmluvné podmienky, pričom na vec aplikoval i zodpovedajúce ustanovenia Občianskeho zákonníka, Zákona o spotrebiteľských úveroch, rešpektujúc tiež požiadavku na dosiahnutí cieľov sledovaných ustanoveniami Smernice Rady č. 93/13/ EHS z 5. apríla 1993, o nekalých podmienkach v spotrebiteľských zmluvách, a svoje dôvody, pre ktoré správne žalobu vo zvyšku (nad rámec nesplatenej istiny úveru) zamietol aj dostatočne odôvodnil, pričom sa vysporiadal so všetkými rozhodujúcimi skutočnosťami podstatnými pre právne posúdenie veci a dôsledne posúdil opodstatnenosť všetkých právne a skutkovo relevantných námietok súvisiacich s predmetom konania, a preto je odôvodnenie jeho rozhodnutia presvedčivé. Obsah odvolania žalobcu nie je spôsobilý spochybniť správnosť záverov rozsudku súdu prvej inštancie v napadnutej časti z hľadiska ním uvádzaných tvrdení v podanom odvolaní (odvolacích dôvodov), keď ani v odvolacom konaní neboli zistené také rozhodujúce skutočnosti alebo dôkazy, ktoré by mali za následok zmenu skutkového stavu alebo by spochybňovali správnosť právnych záverov, na ktorých súd prvej inštancie založil svoje rozhodnutie. 6. Základnou črtou typizovaných spotrebiteľských zmlúv je to, že sú pre spotrebiteľa vopred pripravené a nie je vytvorený priestor na dojednávanie obsahu zmluvy alebo jej zmeny. Právny vzťah medzi žalobcom a žalovaným túto charakteristiku spĺňa, keď predmetná zmluva o úvere bola vyhotovená ako formulár a jej súčasťou boli Obchodné podmienky, pričom tieto dokumenty žalovaný ovplyvniť nemohol, nakoľko boli pripravené už vopred pre veľký počet spotrebiteľov. Zároveň je nepochybné, že žalobca pri uzatváraní zmluvy vystupoval v rámci výkonu svojej podnikateľskej činnosti a žalovaný v čase uzavretia zmluvy nekonal v súvislosti s výkonom svojej podnikateľskej alebo inej obchodnej činnosti, a zmluvu podpísal ako fyzická osoba za účelom priamej osobnej spotreby. Súd prvej inštancie preto správne predmetnú zmluvu vyhodnotil ako spotrebiteľskú zmluvu v zmysle zákona č. 250/2007 Z.z. o ochrane spotrebiteľa a zároveň ako zmluvu o spotrebiteľskom úvere, v zmysle zákona č. 129/2010 Z.z. o spotrebiteľských úveroch a iných úveroch a pôžičkách, ktorý vo vzťahu k právnej úprave úverových zmlúv v Obchodnom zákonníku predstavuje osobitný predpis; a zmluva o spotrebiteľskom úvere osobitný zmluvný typ záväzku citovaným zákonom, osobitne upravujúcim náležitosti zmluvy s tým, že v ostatnom sa použije Občiansky zákonník. 7. Z obsahu spisu v preskúmavanej veci vyplýva, že predmetom sporu je zaplatenie sumy 3.134,43 eur s príslušenstvom, uplatnenej titulom neuhradenia splátok a poplatkov spojených s poskytnutím úveru. Z vykonaného dokazovania a zisteného skutkového stavu veci súd prvej inštancie vyvodil správny záver, že žalovanému boli z úverovej zmluvy, predmetom ktorej bolo plnenie vo výške 1.500 eur, poskytnuté finančné prostriedky iba vo výške 1.284,25 eur, nakoľko žalobca si od uvedenej sumy odpočítal v zmysle bodu č. 8.8.1 zmluvy (Dohoda o poskytnutí služby) sumu 215,75 eur. Žalovaný pritom doposiaľ uhradil žalobcovi sumu 241,11 eur. V úverovej zmluve sa žalovaný zaviazal uhradiť žalobcovi dlžnú sumu v 42 mesačných splátkach vo výške 80,37 eur, t.j. spolu sa zaviazal zaplatiť žalobcovi sumu 3.375,54 eur. Podľa zmluvy má ročná úroková sadzba úveru predstavovať 70,01% a ročná hodnota ročnej percentuálnej miery nákladov (RPMN) 68,47 %, pri priemernej hodnote RPMN 44,57 %. Z uvedeného je potom zrejmé, že v zmluve o spotrebiteľskom úvere (zmluve o revolvingovom úvere) výška mesačnej splátky nie je presne špecifikovaná výškou istiny, úrokov a iných poplatkov v zmysle § 9 ods. 2 písm. k/ zákona č. 129/2010 Z.z, a z obsahu samotnej zmluvy a v nej uvedených údajov nie je možné zistiť, aká je reálna výška RPMN, reálna výška úrokov, skutočná výška splátky bez úrokov, koľko z jednotlivej splátky tvoria úroky a koľko tvorí odplata. Pod poplatky totiž nie je možné zahrnúť úrok a s ohľadom na to, že úroky, ktoré sú splatné so splatnosťou jednotlivej splátky, možno požadovať do zaplatenia, (a to aj predčasného) je úplne vylúčené, aby suma celkových úrokov bola zahrnutá do odplaty za úver, a to aj keď by suma odplaty nedosiahla maximálnu výšku. Uvedené má potom za následok, že predmetný úver treba; podľa § 11 ods. 1 písm. b/ zákona č. 129/2010 Z.z.; považovať za úver poskytnutý bezúročne a bez poplatkov. 8. Z obsahu zmluvných dojednaní zmluvy o revolvingovom úvere tiež vyplýva, že v prípade omeškania dlžníka s úhradou splátky úveru alebo jej časti je dlžník povinný zaplatiť veriteľovi zmluvnú pokutu vo výške 0,065 % z dlžnej sumy za každý deň omeškania (t.j. 23,725 % p.a.), pričom ak sa z dôvodu omeškania dlžníka s úhradou splátky úveru o viac ako 3 mesiace stali podľa článku 13 ods. 13. 1 písm. a/ zmluvy o revolvingovom úvere okamžite splatnými všetky záväzky dlžníka podľa tejto zmluvy, je dlžník povinný zaplatiť zmluvnú pokutu vo výške 0,065 % z dlžnej sumy za každý deň omeškaniam (t.j. 23,725 % p.a.). So zreteľom na uvedené je správny záver súdu prvej inštancie, že kumulácia sankcií pri omeškaní dlžníka trvajúcom viac ako 3 mesiace, ktoré môže byť navyše sankcionované vzhľadom na vyššie ustanovenie článku 13 zmluvných dojednaní aj možnosťou veriteľa odstúpiť od zmluvy a stanoviť predčasnú splatnosť úveru, spôsobuje značnú nerovnováhu v právach a povinnostiach zmluvných strán v neprospech spotrebiteľa, najmä, keď takéto porušenie povinností splácať úver riadne a včas môže byť sankcionované ešte aj uplatnením zákonného úroku z omeškania, a preto ide o neprijateľnú zmluvnú podmienku, ktorá je neplatná; a preto nemôže obstáť ani argumentácia žalobcu v podanom odvolaní, že dojednanie zmluvnej pokuty vo výške 0,065 % denne v tomto prípade neprijateľnú zmluvnú podmienku nepredstavuje. 9. Nedôvodná a bez právneho významu je námietka žalobcu v podanom odvolaní, že súd prvej inštancie nesprávne posúdil výšku ročnej percentuálnej miery nákladov, keď v tomto smere nerozlišoval, že dohoda o poskytnutí služby, ktorej náklady boli zahrnuté do celkových nákladov, bola uzavretá ako samostatný úkon, pričom táto služba je iba doplnkovou a dobrovoľnou službou a nie je podmienkou uzavretia zmluvy o úvere. Bez zreteľa na uvedené totiž; ako už odvolací súd uviedol; predmetná úverová zmluva je vzhľadom na zásadné nedostatky v jej obsahu bezúročná a bez poplatkov podľa ust. § 11 ods. 1 písm. b/ zákona č. 129/2010 Z.z., čo má za následok, že žalobca má nárok iba na vrátenie istiny poskytnutého úveru, nie však už na úhradu úrokov, poplatkov a ďalších nárokov vyplývajúcich z úverovej zmluvy. 10. V nadväznosti na uvedené odvolací súd už nepovažoval za potrebné podrobnejšie sa zaoberať námietkou odvolateľa, či dohodnutá odplata podstatne prevyšuje odplatu obvyklú na finančnom trhu, a či súd prvej inštancie v tejto súvislosti použil správny právny predpis, keď predmetný úver treba považovať za bezúročný a bezodplatný aj z iných; už vyššie uvedených; dôvodov. 11. Odvolací súd s poukazom na vyššie uvedené nepovažoval námietky žalobcu uvádzané v odvolaní za dôvodné, a za stavu, keď súd prvej inštancie na základe dostatočne zisteného skutkového stavu správne vec v napadnutej časti posúdil i po právnej stránke, rozsudok súdu prvej inštancie v napadnutom výroku; ktorým podanú žalobu vo zvyšku zamietol, ako vecne správny potvrdil (§ 387 ods. 1,2 CSP). 12. O nároku na náhradu trov odvolacieho konania rozhodol odvolací súd podľa ust. § 396 ods. 1 CSP v spojení s § 262 ods. 1 a § 255 ods. 1 CSP, a v odvolacom konaní úspešnému žalovanému priznal nárok na náhradu trov odvolacieho konania v celom rozsahu, pričom o ich náhrade rozhodne súd prvej inštancie po právoplatnosti rozhodnutia vo veci samej. 13. Toto rozhodnutie bolo prijaté pomerom hlasov 3:0. Poučenie: Proti rozhodnutiu odvolacieho súdu je prípustné dovolanie, ak to zákon pripúšťa (§ 419 CSP). Dovolanie je prípustné proti každému rozhodnutiu odvolacieho súdu vo veci samej alebo ktorým sa konanie končí, ak sa rozhodlo vo veci, ktorá nepatrí do právomoci súdov, ten, kto v konaní vystupoval ako strana, nemal procesnú subjektivitu, strana nemala spôsobilosť samostatne konať pred súdom v plnom rozsahu a nekonal za ňu zákonný zástupca alebo procesný opatrovník, v tej istej veci sa už prv právoplatne rozhodlo alebo v tej istej veci sa už prv začalo konanie, rozhodoval vylúčený sudca alebo nesprávne obsadený súd, alebo súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces (§ 420 CSP). Dovolanie je prípustné proti rozhodnutiu odvolacieho súdu, ktorým sa potvrdilo alebo zmenilo rozhodnutie súdu prvej inštancie, ak rozhodnutie odvolacieho súdu záviselo od vyriešenia právnej otázky, pri ktorej riešení sa odvolací súd odklonil od ustálenej rozhodovacej praxe dovolacieho súdu, ktorá v rozhodovacej praxi dovolacieho súdu ešte nebola vyriešená alebo je dovolacím súdom rozhodovaná rozdielne (§ 421 ods. 1 CSP). Dovolanie v prípadoch uvedených v odseku 1 nie je prípustné, ak odvolací súd rozhodol o odvolaní proti uzneseniu podľa § 357 písm. a) až n) (§ 421 ods. 2 CSP). Dovolanie podľa § 421 ods. 1 nie je prípustné, ak napadnutý výrok odvolacieho súdu o peňažnom plnení neprevyšuje desaťnásobok minimálnej mzdy; na príslušenstvo sa neprihliada, napadnutý výrok odvolacieho súdu o peňažnom plnení v sporoch s ochranou slabšej strany neprevyšuje dvojnásobok minimálnej mzdy; na príslušenstvo sa neprihliada, je predmetom dovolacieho konania len príslušenstvo pohľadávky a výška príslušenstva v čase začatia dovolacieho konania neprevyšuje sumu podľa písmen a) a b). Na určenie výšky minimálnej mzdy v prípadoch uvedených v odseku 1 je rozhodujúci deň podania žaloby na súde prvej inštancie (§ 422 ods. 1,2 CSP). Dovolanie len proti dôvodom rozhodnutia nie je prípustné (§ 423 CSP). Dovolanie sa podáva v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy. Dovolanie je podané včas aj vtedy, ak bolo v lehote podané na príslušnom odvolacom alebo dovolacom súde (§ 427 ods. 1,2 CSP). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 CSP). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 CSP). Povinnosť podľa odseku 1 neplatí, ak je dovolateľom fyzická osoba, ktorá má vysokoškolské právnické vzdelanie druhého stupňa, dovolateľom právnická osoba a jej zamestnanec alebo člen, ktorý za ňu koná má vysokoškolské právnické vzdelanie druhého stupňa, alebo ak je dovolateľ v sporoch s ochranou slabšej strany podľa druhej hlavy tretej časti tohto zákona zastúpený osobou založenou alebo zriadenou na ochranu spotrebiteľa, osobou oprávnenou na zastupovanie podľa predpisov o rovnakom zaobchádzaní a o ochrane pred diskrimináciou alebo odborovou organizáciou a ak ich zamestnanec alebo člen, ktorý za ne koná má vysokoškolské právnické vzdelanie druhého stupňa (§ 429 ods. 2 CSP).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2017:1514218517.1 (dáta aktuálne k 12. 11. 2026). Záväzné je znenie zverejnené súdom.




